S-101/2011

Mál þetta, sem dómtekið var í dag er höfðað með ákæru lögreglustjórans á Eskifirði, útgefinni 11. október 2011, á hendur A-kk-þgf Á-kk-þgf, [kt.], Marargrund 11, Garðabæ, „fyrir nytjastuld í Fjarðabyggð, með því að hafa aðfaranótt laugardagsins 9. júlí 2011, í heimildarleysi, tekið bifreiðina VT-977, sem var í eigu Héraðsverks ehf., þar sem hún stóð við vinnubúðir félagsins, skammt vestan við byggðina í Neskaupstað og ekið henni um þjóðveg nr. 92, til Eskifjarðar og áfram áleiðis til Reyðarfjarðar, um Hólmaháls, þar sem ákærði ók bifreiðinni yfir vegrið og nokkurn spöl utan vegar, þar til bifreiðin stöðvaðist í stórgrýti mikið skemmd.“

Í ákæruskjali er háttsemi ákærða talin varða við 1. mgr. 259. gr. almennra hegningarlaga nr. 19/1940, með áorðnum breytingum og er þess þar krafist að ákærði verði dæmdur til refsingar og til greiðslu alls sakarkostnaðar.

Þá var við dómtöku málsins haldið uppi einkaréttarkröfu sem greinir í ákæru:

„Af hálfu Héraðsverks ehf., [kt.], er krafist skaðabóta að fjárhæð 955.096, auk vaxta samkvæmt 8. gr. vaxtalaga nr. 38/2001, frá tjónsdegi og dráttarvaxta skv. III. kafla, sbr. 9. gr. sömu laga, frá 6. nóvember 2011.“

Ákærði játaði brot sín skýlaust fyrir dóminum eins og þeim er lýst í framangreindri ákæru og var málið því þegar tekið til dóms samkvæmt 164. gr. laga nr. 88/2008, um meðferð sakamála, eftir að fulltrúi ákæruvalds hafði tjáð sig stuttlega um ákvörðun viðurlaga og ákærði sjálfur tekið stuttlega til máls.

Um málavaxtalýsingu er skírskotað til ákæru. Með játningu ákærða, sem fær fulla stoð í gögnum málsins, telst sannað að hann hafi gerst sekur um það brot sem lýst er í ákæru og sem þar er rétt heimfært til refsiákvæðis.

Ákærði er 29 ára að aldri. Samkvæmt fyrirliggjandi sakavottorði hefur hann tvívegis hlotið dóma fyrir brot gegn almennum hegningarlögum, síðast með dómi frá 14. júní 2005, þar sem hann hlaut þriggja mánaða skilorðsbundinn fangelsisdóm. Stóðst ákærði skilorðið. Þá hefur hann á árabilinu 2001 til 2010 nokkrum sinnum verið gerð sekt og svipting ökuréttar með dómi eða lögreglustjórasátt vegna brota gegn umferðarlögum og lögum um ávana- og fíkniefni, síðast með dómi frá 4. febrúar 2010. Sakaferill ákærða hefur ekki sérstök áhrif við ákvörðun refsingar hans í þessu máli.

Við ákvörðun refsingar er til þess horft að ákærði hefur greiðlega gengist við broti sínu og hefur samþykkt að greiða tjónþola skaðabætur. Þykir refsing ákærða hæfilega ákveðin 30 daga fangelsi, en rétt þykir að fresta fullnustu refsingarinnar og skal hún falla niður að tveimur árum liðnum haldi ákærði almennt skilorð 57. gr. almennra hegningarlaga, með síðari breytingum.

Þá verður ákærði dæmdur til að greiða allan sakarkostnað, sem einvörðungu er fólginn í útlögðum kostnaði ákæruvaldsins, að fjárhæð 38.300 krónur samkvæmt reikningi, vegna flutnings ákærða með flugi frá Reykjavík til Egilsstaða vegna fyrirtöku málsins. Enginn kostnaður hlaust af vörn ákærða fyrir dómi.

Í málinu er höfð uppi einkaréttarkrafa af hálfu Héraðsverks ehf. á hendur ákærða um greiðslu skaðabóta vegna tjóns á bifreiðinni VT-977, árgerð 1988, sem hlaust af akstri ákærða umrætt sinn. Við fyrirtöku málsins í dag var krafa bótakrefjanda lækkuð í 450.000 krónur, að meðtöldum kostnaði af framsetningu bótakröfunnar, og samþykkti ákærði að greiða þá fjárhæð. Verður ákærði dæmdur til að greiða bótakrefjanda þá fjárhæð í skaðabætur, með dráttarvöxtum eins og greinir í dómsorði.

Dómur þessi er kveðinn upp af H-kvk-þgf B-kvk-þgf héraðsdómara í dómsal Héraðsdóms Austurlands að Lyngási 15, Egilsstöðum, klukkan 11:30 þriðjudaginn 7. febrúar 2012.

Dómsorð:

Ákærði, A-kk-nf Á-kk-nf, sæti fangelsi í 30 daga, en fullnustu refsingar hans er frestað og fellur hún niður að liðnum tveimur árum haldi ákærði almennt skilorð 57. gr. almennra hegningarlaga.

Ákærði greiði Héraðsverki ehf. 450.000 krónur í skaðabætur, ásamt dráttarvöxtum skv. 1. mgr. 6. gr., sbr. 9. gr., laga nr. 38/2001, frá 23. febrúar 2012 til greiðsludags.

Ákærði greiði 38.300 krónur í sakarkostnað.

H-kvk-nf B-kvk-nf